Der blev klippet og klistret på KUNSTEN i Aalborg hele torsdag. Inspireret af Michael Kviums udstilling "Real Monsters" kunne børn og voksne nemlig torsdag skabe deres egne monstre. I anledning af udstillingen havde museet stablet et værksted på benene, hvor børnene kunne fortolke malerierne. Og det var ikke kun på værkstedet, at børnene synes, at kunst var sjovt. Også selve udstillingen fik mange af børnene til at spærre øjnene lidt ekstra op: - Han var med bar dillerkaj, udbryder tre-årige Emilie Larsen om et af værkerne. - Han havde taget sin egen arm af, fortæller fem-årige Sebastian Larsen om et andet af værkerne. Michael Kvium er kendt for sine ofte groteske billeder. Mange af værkerne viser monster-agtige skikkelser, og dem var børnene meget interesserede i. Efter en tur på udstillingen kunne børnene så selv skabe deres egne monstre på værkstedet. Og den kombination faldt i god jord hos både børn og voksne. - Det er dejligt, at de har taget Kvium ind her på museet. Det er en dejlig kunstner, og det har børnene også godt af at lære noget af, siger Hanna Larsen, der havde taget sine børnebørn med på museet. Michael Kviums udstilling kan ses på KUNSTEN frem til d. 21. april.

Referat:
Det er måske ikke lige børns yndlingsbeskæftigelse at gå på kunstmuseum - men på KUNSTEN i Aalborg satte en lidt dyster udstilling torsdag gang i fantasien hos det yngre publikum.